Урысейм ШынагъуэншагъэмкIэ и федеральнэ къулыкъущIапIэм и унафэщI Бортников А. В. Пятигорск щригъэкIуэкIащ Террорым пэщIэтынымкIэ лъэпкъ комитетым и зэIущIэ. Абы хэтащ КъБР-м и Iэтащхьэ КIуэкIуэ Ю. А.
Дыгъуасэ Урысейм ШынагъуэншагъэмкIэ и федеральнэ къулыкъущIапIэм и унафэщI Бортников Александр Пятигорск щригъэкIуэкIащ Террорым пэщIэтынымкIэ лъэпкъ комитетым и зэIущIэ. Абы хэтащ КъБР-м и Iэтащхьэ КIуэкIуэ Юрий. ЗэIущIэм щыхэплъащ Кавказ Ищхъэрэм и щIыналъэм терроризмэм щыпэщIэтыным, щIыналъэхэм властымкIэ я органхэм террорым пэщIэтынымкIэ я комиссэхэм я лэжьыгъэр зэщIэгъэуIуэным.
ЗэIущIэм кърихьэлIащ Террорым пэщIэтынымкIэ лъэпкъ комитетым хэтхэр, Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэ Белавенцев Олег, округым и субъектхэм я Iэтащхьэхэр, гъэзэщIакIуэ властым и федеральнэ органхэм я унафэщIхэр, хабзэхъумэ органхэмрэ хабзэр хъумэным пыщIа къулыкъущIапIэ хэхахэмрэ я лIыкIуэхэр.
Къызэхуэсахэм я пащхьэм къыщыщыпсалъэм Бортников Александр къыхигъэщхьэхукIащ ди щIыналъэм щыIэ щытыкIэр егъэфIэкIуэным хуэгъэза лэжьыгъэм дызэрыт илъэсми зэрыпащар. Мы гъэм щыщу блэкIа зэманым къриубыдэу Кавказ Ищхъэрэм террористхэм я щIэпхъаджагъэу зы къыщызэпаудащ, боевик 49-рэ, абыхэм я дэIэпыкъуэгъуу 328-рэ щаубыдащ, щIэпхъаджащIэу 95-рэ, абыхэм гуп щхьэхуэхэм я Iэтащхьэу 15, Къэбэрдей-Балъкъэрымрэ Дагъыстэнымрэ щыIэ щэхурылажьэ бандэхэм я пашэ нэхъ цIэрыIуэхэр яхэту, яукIащ.
ГъэзэщIакIуэ властым и федеральнэ органхэмрэ террорым пэщIэтынымкIэ комиссэхэмрэ щIагъэхуабжьэ бзаджащIэ гупхэм я дэIэпыкъуэгъухэр гъэмэщIэным, ахэр финансхэмкIэ къызэрызэрагъэпэщ Iэмалхэр къызэпыудыным яхуэгъэза профилактикэ лэжьыгъэр.
Террорым пэщIэтынымкIэ лъэпкъ комитетым и унафэщIым хэхауэ къигъэлъэгъуащ граждан жылагъуэ IуэхущIапIэхэм я жыджэрагъыр къэIэтын, терроризмэм и пропагандэр Интернетым къыщызэпыудын икIи щIалэгъуалэр террорист Iуэхухэм ящыхъумэн зэрыхуейр.
ЗэIущIэм апхуэдэу щыхэплъащ муниципальнэ щIыналъэхэм терроризмэм и щIэпхъаджагъэхэр къыщымыгъэхъуным пыщIа Iуэхухэм.
А псоми япкъ иткIэ террорым пэщIэтынымкIэ лэжьыгъэхэр егъэфIэкIуэным ехьэлIа Iуэхухэр яубзыхуащ.
УФ-м и Президентым и полномочнэ лIыкIуэу
Кавказ Ищхъэрэ федеральнэ округым щыIэм и
Аппаратым и пресс-IуэхущIапIэм
къитахэм япкъ иткIэ.
